Danske Gymnastik og Idrætsforeninger har ekskluderet Farsø Motionsklub de næste 2 år, fordi der gentagne gange er medlemmer, som er blevet taget i at bruge doping. Men nu anker motionsklubben den beslutning.

I sidste uge blev Farsø Motionsklub ekskluderet, og det har vakt vrede i klubben. Her mener formanden, at de har en god sag i forhold til at få eksklusionen annulleret, da man selv gør en aktiv indsats mod doping. - Jeg synes det er ironisk, at vi har selv bestilt flere af de kontroller, som sender os ud af organisationen, siger Maibritt Svendsen til P4 Nordjylland. Hun skal senere i dag forklare sagen til repræsentanter fra Vesthimmerlands Kommune, som støtter klubben økonomisk.